บอร์ดสลากล้มหวยออนไลน์
คณะกรรมกาารสลาก ยอมจำนนล้มหวยออนไลน์ ชี้ให้เป็นไปในแนวทางเดียวกับรัฐ
25 มี.ค. 2553

คณะกรรมกาารสลาก ยอมจำนนล้มหวยออนไลน์ ชี้ให้เป็นไปในแนวทางเดียวกับรัฐ
นายสถิตย์ ลิ่มพงศ์พันธ์ ปลัดกระทรวงการคลัง ในฐานะประธานกรรมการสำนักงานสลากกินแบ่งรัฐบาล กล่าวภายหลังการประชุมคณะกรรมการสลากว่า ที่ประชุมมีมติให้ระงับโครงการสลากกินแบ่งแบบเลขท้าย 2 ตัว 3 ตัว ด้วยเครื่องอัตโนมัติ หรือ หวยออนไลน์ ไม่ให้มีการพิจารณา เพื่อดำเนินโครงการต่อไป ทั้งนี้ถือว่าให้เป็นไปตามนโยบายของรัฐบาลที่ไม่สนับสนุนให้ดำเนินการในเรื่องนี้
“เพื่อความชัดเจน ทางคณะกรรมการสลากมีมติไปเลยว่าจะไม่มีการหารือเพื่อเดินหน้าหวยออนไลน์อีก เพื่อให้แนวความคิดเป็นไปในทางเดียวกันกับรัฐบาล ไม่ให้สับสนว่าจะทำหรือไม่ทำอีก” นายสถิตย์กล่าว
อย่างไรก็ตาม สำหรับแนวทางเรื่องการขายสลากกินแบ่งรัฐบาล 6 ตัวด้วยเครื่องออนไลน์ ที่จะนำมาทดแทนในกรณีที่ไม่สามารถออกหวยออนไลน์ได้นั้น ก็เป็นแนวทางที่ทำได้ไม่ยาก แต่ก็ต้องรอดูความเห็น ข้อเสนอของคณะกรรมการตรวจสอบพิจารณาข้อเท็จจริง และกฎหมายที่เกี่ยวข้องกรณีโครงการหวยออนไลน์ ที่มีนายเกียรติ สิทธีอมร เป็นประธาน เสนอให้นายกรัฐมนตรีพิจารณา และกำหนดนโยบายที่ชัดเจนให้สำนักงานสลากปฏิบัติตามได้ถูกต้อง
สำหรับการแก้ไขสลากราคาแพง ได้มอบหมายสำนักงานไปติดตามแก้ไขปัญหามาโดยตลอด และหนึ่งในแนวทางคือการพิจารณาจัดสรรโควต้าผู้ค้าสลากใหม่ทั้งหมด ซึ่งคาดว่าจะได้ข้อสรุปในช่วงหลังวันหยุดสงกรานต์
นายวันชัย สุระกุล ผู้อำนวยการสำนักงานสลากฯ กล่าวว่า แม้ว่าจะยุติการพิจารณาเดินหน้าหวนออนไลน์ไปแล้ว แต่หากรัฐบาลต้องการที่จะพลักดันในเรื่องนี้อีก ออกมาเป็นนโยบายชัดเจน สลากก็พร้อมที่จะนำกลับพิจารณาอีกครั้ง